**Vedtekter for**

**Storsalen menighet**

Vedtatt på årsmøte 28.04.2022

**Kapittel 1 Formål, basis og tilknytning**

**§ 1-1***Formål og basis*

Storsalen menighet vil være et varmt og åpent fellesskap som kaller mennesker til å tro på, tilbe og følge Jesus Kristus, og tjene andre mennesker. Menigheten bygger sitt arbeid på Bibelen og Den norske kirkes bekjennelsesskrifter.

**§ 1-2** *Tilknytning*

Storsalen menighet er en selvstendig menighet, tilsluttet Normisjon. Menigheten ønsker å arbeide innenfor rammen av Den norske kirke.

**Kapittel 2 Medlemskap**

**§ 2-1** *Medlemskap*

Alle som vil kan være medlemmer av Storsalen menighet, så lenge de gir sin tilslutning til menighetens formål og basis, jf. § 1-1.

**Kapittel 3 Ledere i menigheten**

**§ 3-1***Krav til ledere*

Personer som stiller til valg til styret eller valgkomiteen, eller sitter i disse organer, eller har andre lederverv i menigheten, skal være medlemmer i Storsalen menighet. De er også forpliktet på Storsalens teologiske grunnlag.

**Kapittel 4 Årsmøtet**

**§ 4-1** *Myndighet*

Årsmøtet er det øverste organet i Storsalen menighet.

**§ 4-2***Tidspunkt og innkalling*

Årsmøtet skal avholdes hvert år i perioden fra 15. mars til 30. april.

Styret er ansvarlig for innkalling til og gjennomføring av årsmøtet. Bekjentgjøring av dato for årsmøtet skal skje innen 10. januar.

Innkallingen og saksdokumentene skal gjøres lett tilgjengelig for medlemmene på en hensiktsmessig måte senest to uker før årsmøtet.

**§ 4-3***Innsendelse av saker*

Saker som et medlem med tale- og stemmerett ønsker at styret skal vurdere for behandling på årsmøtet, må sendes styret skriftlig senest 1. februar. Styret skal vurdere de innsendte sakene og gi innsender skriftlig tilbakemelding senest 20. februar om saken vil bli fremmet på årsmøtet.

En sak kan kreves behandlet på årsmøtet, uavhengig av styrets vurdering, dersom minst 10 medlemmer med tale- og stemmerett skriftlig ber om dette innen 1. mars.

**§ 4-4***Tale- og stemmerett*

Det er bare personer som har betalt kontingent for det aktuelle året senest én måned årsmøtet avholdes som har tale- og stemmerett. Det er bare personer som har fylt 18 år, som har tale- og stemmerett på årsmøtet.

Årsmøtet kan bestemme at bare medlemmer, eller bare tale- og stemmeberettigede medlemmer, kan være til stede på årsmøtet eller under behandlingen av bestemte saker på årsmøtet.

Det er ikke adgang til å la seg representere ved fullmakt på årsmøtet.

**§ 4-5***Faste årsmøtesaker*

Årsmøtet skal hvert år:

a)Behandle styrets årsberetning.

b)Godkjenne regnskap med vedlagt revisorberetning.

c)Ta årets budsjett til orientering.

d)Fastsette kontingent.

e)Velge medlemmer og varamedlemmer til styret.

f)Velge medlemmer til valgkomiteen.

h)Velge revisor.

**§ 4-6***Møteleder*

Årsmøtet velger selv møteleder til årsmøtet. Møtelederen skal oppfylle kravene til tale- og stemmerett i § 4-4.

**§ 4-7***Avstemninger og flertallskrav*

Vedtak på årsmøtet skjer ved avstemninger. På årsmøtet skal en avstemning skje skriftlig dersom minst fem medlemmer med tale- og stemmerett krever dette.

Vedtak på årsmøtet krever simpelt flertall, med unntak av de spesielle flertallskravene for vedtektsendringer i § 8-2 og unntak fra vedtektene i § 8-4. Ved stemmelikhet i saker som ikke gjelder personvalg, har møtelederen dobbeltstemme.

**§ 4-8***Ekstraordinært årsmøte*

Styret kan innkalle til ekstraordinært årsmøte. Styret skal innkalle til ekstraordinært årsmøte dersom minst 40 medlemmer med tale- og stemmerett skriftlig krever dette.

Det ordinære årsmøtet kan vedta at en sak skal utsettes til et ekstraordinært årsmøte.

Det ekstraordinære årsmøtet skal avholdes senest to måneder etter at kravet om dette er fremsatt. Det skal likevel ikke avholdes ekstraordinært årsmøte i juni, juli eller august.

Reglene for det ekstraordinære årsmøtet er de samme som for det ordinære årsmøtet, med unntak av reglene om innsendelse av saker i § 4-3 og de faste årsmøtesakene i § 4-5.

Tale- og stemmerett på ekstraordinært årsmøte har de medlemmer som hadde tale- og stemmerett på det siste ordinære årsmøtet.

**Kapittel 5 Valgkomiteen**

**§ 5-1***Oppgaver*

Valgkomiteen skal foreslå kandidater til styret og valgkomiteen. Det bør tilstrebes en best mulig kjønns- og aldersfordeling blant kandidatene til valgkomiteen.

**§ 5-2***Medlemmer*

Valgkomiteen skal bestå av fem personer, der ett av medlemmene skal komme fra staben. Ingen av de øvrige medlemmene som velges, kan komme fra staben. Staben utpeker selv sitt medlem. Alle medlemmene i valgkomiteen velges for ett år.

Til valgkomiteen kan det bare velges personer som på valgtidspunktet har vært medlemmer sammenhengende i minst to år.

Årsmøtet velger først leder, og deretter tre medlemmer. Representanten fra staben kan ikke velges til leder. Ingen medlemmer kan sitte sammenhengende i valgkomiteen mer enn åtte år.

**§ 5-3***Behandling av forslag*

Alle medlemmer av Storsalen menighet har rett til å fremme forslag til valgkomiteen på kandidater til styret og valgkomiteen. Slike forslag må sendes valgkomiteen skriftlig senest 1. februar**.**

Valgkomiteen skal i forhold til forslag innkommet etter første ledd, alltid kontrollere om kandidaten oppfyller disse vedtekters krav til valgbarhet, og om kandidaten er villig til å stille til valg.

Dersom valgkomiteen ikke fremmer en kandidat som er foreslått etter første ledd, på tross av at kandidaten oppfyller kravene til valgbarhet og selv er villig til å stille, skal forslagsstilleren motta skriftlig beskjed om dette senest 20. februar. I et slikt tilfelle kan forslagsstilleren, sammen med minst fire andre medlemmer med tale- og stemmerett**,** senest 1.mars i en skriftlig henvendelse til valgkomiteen kreve at kandidaten fremmes som forslagsstillernes forslag til årsmøtet. Dette skriftlige forslaget legges da ved innkallingen til årsmøtet sammen med innstillingen fra valgkomiteen.

Valgkomiteen skal kontrollere at kravene til valgbarhet er oppfylt før den fremmer sin innstilling overfor årsmøtet. Alle kandidater som fremmes på årsmøtet, skal ha gitt sitt samtykke på forhånd.

Det er ikke anledning til å komme med benkeforslag på kandidater på årsmøtet.

Valgkomiteens innstilling skal bekjentgjøres minst to uker før årsmøtet.

**§ 5-4***Flertallskrav mv****.***

Vedtak i valgkomiteen krever simpelt flertall. Ved stemmelikhet har lederen dobbeltstemme.

For at valgkomiteen skal kunne treffe vedtak, må det være minst tre medlemmer tilstede.

**Kapittel 6 Styret**

**§ 6-1***Oppgaver*

Styret har det overordnede ansvar for ledelsen av menigheten, herunder forvaltning av menigheten.

Styret skal sørge for at menighetens formål ivaretas, samt påse at regnskap og formueforvaltning er gjenstand for betryggende kontroll.

Alle ansettelser skal foretas av styret med mindre styret beslutter å delegere denne myndighet til hovedlerer/ledergruppen. Ansettelse av hovedleder/ledergruppe kan dog ikke delegeres.

**§ 6-2***Styremedlemmer mv.*

Styret skal bestå av seks personer inkludert styrets leder.

Hovedleder er styrets sekretær. Dersom det ikke er ansatt en hovedleder, skal styret utpeke en person fra ledergruppen som skal være dets sekretær.

Ved valg skal styrelederen velges først, og deretter de øvrige medlemmer til styret. Styrelederen og de øvrige styremedlemmene velges for to år. Det skal også velges tre varamedlemmer for ett år. Ingen medlemmer kan sitte sammenhengende i styret i mer enn åtte år.

Til styret kan det bare velges personer som på valgtidspunktet har har tale og stemmerett. En ansatt kan ikke velges som medlem av styret og må fratre vervet dersom vedkommende er styremedlem ved ansettelsen.

**§ 6-3***Styremøter*

Styret skal møtes regelmessig. Styrelederen innkaller til møte. To styremedlemmer kan kreve at det skal innkalles til møte.

Vedtak i styret krever simpelt flertall. Ved stemmelikhet har styrelederen dobbeltstemme.

For at styret skal kunne treffe vedtak, må minst halvparten av styrets medlemmer stemme for vedtaket.

Alle som møter på styremøte, er underlagt de alminnelige regler om habilitet. Dersom en person er inhabil i en sak, skal vedkommende fratre ved behandlingen av saken. Vedkommende skal, etter å ha redegjort for sitt syn, fratre under diskusjonen av den eventuelle inhabiliteten.

Det skal skrives beslutningsreferat fra alle styremøter. Ved dissens skal det framgå hvordan den enkelte stemte. Et mindretall kan kreve å få sin dissens med begrunnelse ført inn i referatet. Alle medlemmer i Storsalen menighet med tale- og stemmerett har rett til å få se styrereferatene.

Innsynsretten gjelder ikke for saker som vedrører personalforhold eller som av andre årsaker er konfidensielle.

**§ 6-4** *Tilrettevisning mv.*

Styret plikter å tilrettevise, si opp eller avskjedige ansatte som i ord eller handling opptrer i strid med § 1-1, Normisjons verdidokument for ansatte eller dersom andre årsaker gjør dette nødvendig. Saken skal drøftes grundig med den ansatte, og deretter behandles i styret.

Den ansatte skal gis mulighet til å forklare seg skriftlig eller muntlig for styret før styret fatter vedtak om tilrettevisning, oppsigelse eller avskjedigelse.

Styret kan ekskludere medlemmer av Storsalen menighet som opptrer i strid med kriteriene for medlemskap eller for øvrig opptrer til skade for menigheten. Medlemmet skal først ha vært gitt anledning til å forklare seg skriftlig eller muntlig for styret og ha fått mulighet til veiledning, forutsatt at ikke særlige grunner tilsier at eksklusjonsvedtaket bør fattes snarest mulig.

**Kapittel 7 Staben**

**§ 7-1** *Medlemmer av staben*

Staben består av alle som er ansatt av menigheten.

**§ 7-2** *Krav til staben og eksterne oppdragstakere*

Alle ansatte er forpliktet på Normisjons verdidokument for ansatte. Styret kan beslutte at samme krav skal gjelde også ved engasjement av eksterne oppdragstakere og lignende.

Minst en av de ansatte skal ha pastoral kompetanse på tilsvarende nivå som en prest.

**§ 7-3** *Oppgaver og myndighet*

Staben har sin myndighet delegert fra styret og har ansvaret for menighetens daglige drift.

Den daglige drift omfatter ikke saker som etter menighetens forhold er av uvanlig art eller stor betydning.

**§ 7-4** *Oppgaver og myndighet*

Staben skal ledes av en hovedleder og/eller en ledergruppe.

En eventuell hovedleder skal ha tilstrekkelig administrativ og pastoral kompetanse, samt lederkompetanse.

En eventuell ledergruppe skal bestå av personer som samlet eller hver for seg har tilstrekkelig administrativ og pastoral kompetanse, samt lederkompetanse.

Det er til enhver tid opp til styret å bestemme hvorvidt staben skal ledes av en hovedleder og/eller ledergruppe. Styret fastsetter også den nærmere arbeids-/ansvarsfordeling mellom personene i en eventuell ledergruppe.

Hovedleder/ledergruppen har rett og plikt til å delta på , samt tale- og forslagsrett i, styremøtene.

Hovedleder/ledergruppen skal følge de retningslinjer og pålegg som styret gir. Videre skal hovedleder/ledergruppen sørge for at menighetens regnskap er i samsvar med lov og forskrifter, at formueforvaltningen er ordnet på en betryggende måte og at virksomheten drives i samsvar med lover, menighetens vedtekter og styrets vedtak.

**Kapittel 8 Vedtektene**

**§ 8-1***Endringer*

Vedtektsendringer kan bare skje på ordinære årsmøter og må ikke stå i strid med Normisjons grunnregler.

**§ 8-2***Flertallskrav*

Vedtektsendringer krever tre fjerdedels flertall. Vedtektsendringer i kapitlene 1, 2, 3 eller 9 krever tre fjerdedels flertall på to påfølgende årsmøter for å være vedtatt.

**§ 8-3***Ikrafttredelse av endringer*

Vedtektsendringer trer i kraft etter det årsmøtet de er vedtatt på. Årsmøtet kan likevel ved særskilt vedtak med åtte tidels flertall bestemme at vedtektsendring trer i kraft straks den er vedtatt.

**§ 8-4***Unntak fra vedtektene*

Årsmøtet kan med ¾ flertall gjøre unntak fra vedtektene i forhold til krav til antall medlemmer i styret eller valgkomiteen, og endre lengden på antall år styremedlemmene velges for, inntil +/- et år.

**§ 8-5***Tilgjengelighet*

Vedtektene skal til enhver tid være allment tilgjengelige på Storsalens internettsider, og i papirform ved henvendelse til staben.

**Kapittel 9 Oppløsning**

**§ 9-1***Oppløsning*

Oppløsning av Storsalen menighet krever tre fjerdedels flertall på to påfølgende ordinære årsmøter for å være vedtatt. Ved oppløsning skal alle eiendeler overdras til Normisjon.